RAPPORT TAL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI Lejn elezzjonijiet tal-Parlament Ewropew iktar demokratiċi Rapport dwar l-implimentazzjoni tar-rakkomandazzjonijiet tal-Kummissjoni tat-12 ta' Marzu 2013 dwar it-tisħiħ tal-kondotta demokratika u effiċjenti tal-elezzjonijiet tal-Parlament Ewropew /* COM/2014/0196 final */





1. Introduzzjoni L-elezzjonijiet Ewropej huma l-pedament tal-proċess demokratiku fl-UE kid stipulat fit-Trattati[1]. Il-parti l-kbira taċ-ċittadini tal-UE iqisu li l-parteċipazzjoni fl-elezzjonijiet għall-Parlament Ewropew huwa l-aħjar mod li bih jiġi żgurat li leħinhom jinstema’ minn dawk li jieħdu d-deċiżjonijiet fl-UE[2]. L-elezzjonijiet tal-2014 se jkollhom importanza partikolari. Dawn se jkunu l-ewwel elezzjonijiet mid-dħul fis-seħħ tat-Trattat ta' Lisbona, li qawwa s-sisien demokratiċi tal-Unjoni u saħħaħ ir-rwol u s-setgħat tal-Parlament Ewropew. Huma qed iseħħu wkoll f'mument kruċjali għall-integrazzjoni Ewropea, f'kuntest fejn l-UE qed tieħu azzjoni deċiżiva biex toħroġ mill-kriżi li għandha konsegwenzi kbar fost iċ-ċittadini. Se jittieħdu deċiżjonijiet importanti għall-iżvilupp ulterjuri tal-UE abbażi tar-riżultati tal-elezzjonijiet Ewropej ta' din is-sena. Huwa importanti iktar minn qatt qabel li joħroġ jivvota għadd kbir ta' ċittadini tal-UE. Għalhekk iridu jittieħdu passi deċiżivi biex jingħalaq id-distakk bejn il-politika u ċ-ċittadini tal-UE. Iċ-ċittadini jivvutaw biss jekk jaraw li qed ikunu offruti għażla u li l-vot tagħhom se jagħmel differenza[3]. L-istituzzjonijiet Ewropej kollha qed ifittxu li jagħmlu l-proċess demokratiku Ewropew iktar trasparenti u jħeġġu lill-votanti Ewropej iħossu li l-elezzjoni hija tagħhom. Fit-12 ta' Marzu 2013, il-Kummissjoni adottat ir-Rakkomandazzjoni 2013/42/UE dwar it-tisħiħ tal-kondotta demokratika u effiċjenti tal-elezzjonijiet tal-Parlament Ewropew[4], li kienet indirizzata lill-Istati Membri u lill-partiti politiċi Ewropej u nazzjonali. Il-Parlament Ewropew ukoll adotta riżoluzzjonijiet għal dan l-għan[5]. Ir-Rakkomandazzjoni 2013/142/KE kienet maqsuma f'żewġ partijiet ewlenin: L-ewwel parti kienet sett ta' rakkomandazzjonijiet bl-għan li tissaħħaħ it-trasparenza tal-elezzjonijiet u l-leġittimità demokratika tal-proċess tat-teħid ta' deċiżjonijiet fl-Unjoni. Il-Kummissjoni rrakkomandat li, qabel l-elezzjonijiet, il-votanti jkunu infurmati bl-affiljazzjoni bejn il-partiti politiċi nazzjonali u Ewropej. Il-partiti politiċi nazzjonali u Ewropej għandhom ukoll jistabbilixxu l-kandidat preferut minnhom għall-kariga ta' President tal-Kummissjoni Ewropea, u jagħtu d-dettalji tal-programm tal-kandidat tagħhom. Il-partiti politiċi nazzjonali għandhom jużaw ix-xandiriet politiċi tal-partit tagħhom biex jinfurmaw liċ-ċittadini dwar il-kandidat tal-partit tagħhom u l-programm tal-kandidat. Miżuri ta' dan it-tip jistabbilixxu rabtiet prattiċi u viżibbli bejn il-vot taċ-ċittadini u l-partiti politiċi Ewropej. Dawn jiżdiedu mal-leġittimità demokratika tal-proċess ta' teħid ta' deċiżjonijiet tal-UE u jħeġġu dibattitu pan-Ewropew ġenwin madwar il-viżjoni tal-kandidati għall-Ewropa. Il-Kummissjoni rrakkomandat ukoll li jkun hemm qbil dwar jum komuni ta' votazzjoni madwar l-UE. It-tieni sett ta' rakkomandazzjonijiet kien indirizzat lill-Istati Membri u kellu l-għan li jżid l-effiċjenza tal-elezzjonijiet billi jissemplifika l-proċeduri għall-implimentazzjoni tad-dritt għaċ-ċittadini tal-UE li jivvutaw u joħorġu bħala kandidati fl-Istat Membru ta' residenza, stipulat fid-Direttiva 93/109/KE[6]. Dawn ir-rakkomandazzjonijiet, ladarba jkunu implimentati mill-Istati Membri, għandhom itejbu ulterjorment l-effiċjenza tal-elezzjonijiet u, fl-istess ħin, inaqqsu l-piż amministrattiv minn fuq l-Istati Membri. Dan ir-rapport jagħti ħarsa lejn kif dawn ir-rakkomandazzjonijiet kienu implimentati mill-Istati Membri u mill-partiti politiċi nazzjonali u Ewropej. Huwa jagħti ħarsa wkoll lejn kif ġew implimentati mill-istituzzjonijiet l-oħra u mis-soċjetà ċivili. 2. Il-kondotta demokratika tal-elezzjonijiet F'Settembru 2013, il-Kummissjoni talbet lill-Istati Membri jibagħtu informazzjoni dwar l-istat ta' implimentazzjoni tal-ewwel sett ta' rakkomandazzjonijiet; il-parti l-kbira tal-Istati Membri wieġbu din it-talba[7]. Il-Kummissjoni talbet ukoll informazzjoni mingħand l-esperti nazzjonali dwar l-elezzjonijiet, kif ukoll mingħand il-partiti politiċi Ewropej[8]. Ħarsa ġenerali lejn it-tagħrif miġbur sal-mument ta' dan ir-rapport jistgħu jinsabu fit-tabella fl-Anness. Il-verżjoni onlajn tat-tabella[9] se tkun aġġornata regolarment fuq il-bażi ta' iktar tagħrif mill-Istati Membri. 2.1. Tagħrif lill-votanti dwar l-affiljazzjoni bejn il-partiti politiċi nazzjonali u Ewropej Il-Kummissjoni rrakkomandat li l-Istati Membri "[j]ħeġġu u jiffaċilitaw l-għoti ta’ informazzjoni lill-elettorat dwar l-affiljazzjoni bejn il-partiti nazzjonali u l-partiti politiċi Ewropej qabel u waqt l-elezzjonijiet għall-Parlament Ewropew, fost l-oħrajn billi jippermettu u jinkoraġġixxu l-indikazzjoni ta’ din l-affiljazzjoni fuq il-poloz tal-vot użati f’dawk l-elezzjonijiet." Il-Kummissjoni rrakkomandat ulterjorment li l-partiti politiċi nazzjonali "jgħarrfu pubblikament qabel l-elezzjonijiet l-affiljazzjoni tagħhom mal-partiti politiċi Ewropej" u "juru prominentement l-affiljazzjoni tagħhom mal-partiti politiċi Ewropej fil-materjali, il-komunikazzjonijiet u x-xandiriet politiċi kollha tal-kampanja elettorali." Fit-tweġibiet tagħhom, l-Istati Membri b'mod ġenerali laqgħu din ir-rakkomandazzjoni u qablu li kampanja approfondita tkun importanti biex tinforma aħjar liċ-ċittadini u tqajjem kuxjenza. Il-parti l-kbira sew tal-Istati Membri li wieġbu rrappurtaw li kienu infurmaw lill-partiti politiċi nazzjonali bil-bżonn li tiżdied it-trasparenza u titjieb l-informazzjoni għall-votanti biex tissaħħaħ il-kondotta demokratika tal-elezzjonijiet Ewropej. Madankollu, deher li l-leġiżlazzjoni elettorali f'bosta Stati Membri[10] ma tippermettix li l-poloz tal-vot juru l-ismijiet jew l-emblemi tal-partiti politiċi Ewropej. Fost dawn l-Istati Membri, kien hemm tlieta li qed jikkunsidraw jemendaw il-leġiżlazzjoni biex jippermettu li dan it-tagħrif ikun jista' jintwera. Ċerti Stati Membri[11] jemmnu li l-partiti politiċi nazzjonali huma l-aktar adatti biex jinfurmaw lill-elettorat tagħhom bl-affiljazzjoni tal-partit tagħhom. Stat Membru wieħed ikkontesta l-effett potenzjalment diskriminatorju li tenfasizza r-rabtiet bejn il-partiti politiċi nazzjonali u dawk Ewropej fuq il-partiti nazzjonali li ma stabbilixxewx alleanzi tali. - Il-Belġju, il-Kroazja, l-Estonja, il-Ġermanja, il-Greċja, il-Finlandja, il-Lussemburgu, Malta, il-Pajjiżi l-Baxxi, il-Portugall, Spanja u r-Renju Unit infurmaw lill-partiti nazzjonali bir-rakkomandazzjoni li l-affiljazzjoni bejn il-partiti nazzjonali u dawk Ewropej tkun aktar viżibbli. - L-Awstrija, il-Belġju, l-Irlanda, il-Pajjiżi l-Baxxi, Spanja, ir-Renju Unit, u reċentement is-Slovenja[12], jippermettu ismijiet u/jew emblemi tal-partiti politiċi Ewropej fuq il-polza tal-vot. - Il-Bulgarija, il-Kroazja, ir-Repubblika Ċeka, id-Danimarka, l-Estonja, il-Ġermanja, il-Greċja, il-Finlandja, l-Ungerija, il-Latvja, il-Lussemburgu, Malta, ir-Rumanija, is-Slovakkja u l-Isvezja ma jippermettux l-ismijiet u l-emblemi tal-partiti politiċi Ewropej fuq il-poloz tal-vot. - Il-Kroazja, il-Greċja u r-Rumanija qed jivvalutaw emendi futuri għal-liġi nazzjonali biex jippermettu ismijiet u emblemi fuq il-poloz tal-vot. Fl-opinijiet li waslu s'issa fil-qafas tad-djalogu politiku mal-Kummissjoni Ewropea, il-parlamenti nazzjonali[13] laqgħu wkoll ir-Rakkomandazzjoni u vvalutaw pożittivament l-għanijiet tagħha, inkluż notevolment l-impatt tal-arranġamenti nazzjonali biex l-elettorat ikun infurmat bl-affiljazzjoni bejn il-partiti politiċi Ewropej u nazzjonali. Il-partiti politiċi Ewropej qalu lill-Kummissjoni illi huma lesti jħeġġu u jappoġġaw messaġġi f'kampanja politika li jenfasizzaw l-affiljazzjoni tal-partiti nazzjonali. Madankollu, xi wħud minnhom għamluha ċara li, peress li mhux il-liġijiet tal-Istati Membri kollha jippermettu l-inklużjoni tal-ismijiet jew l-emblemi tal-partiti politiċi Ewropej fuq il-polza tal-vot, mhumiex lesti jippromwovu strateġija unifikata fost il-partiti affiljati nazzjonali tagħhom. Xi partiti Ewropej wieġbu li, jekk ikun hemm xi bdil fil-qafas leġiżlattiv, ikunu lesti jieħdu approċċ iktar konsisteni biex iħeġġu lill-partiti nazzjonali jużaw din il-possibilità. Partit politiku Ewropew wieħed qal li ma jarax il-valur li jiżdiedu dawn l-emblemi, u għandhom jitqiesu metodi oħra biex tingħata informazzjoni dwar l-affiljazzjoni bejn il-partiti politiċi nazzjonali u Ewropej. 2.2. Appoġġ għal kandidat għal President tal-Kummissjoni Ewropea Il-Kummissjoni rrakomandat li l-partiti politiċi Ewropej u nazzjonali "[q]abel l-elezzjoni tal-Parlament Ewropew, il-partiti politiċi Ewropej u nazzjonali għandhom jgħidu liema kandidat se jkunu qed jappoġġaw għall-funzjoni ta’ President tal-Kummissjoni Ewropea u l-programm ta’ dan il-kandidat" u li l-partiti politiċi nazzjonali "jiżguraw li x-xandiriet politiċi tagħhom fid-dawl tal-elezzjonijiet tal-Parlament Ewropew jintużaw ukoll biex jinfurmaw liċ-ċittadini dwar il-kandidat li jkunu qed jappoġġaw għall-funzjoni ta’ President tal-Kummissjoni Ewropea u dwar il-programm tiegħu." Il-Partiti politiċi Ewropej segwew ir-rakkomandazzjoni biex jindikaw il-kandidati tagħhom għal President tal-Kummissjoni Ewropea. Sal-lum, sitt partiti politiċi Ewropej innominaw il-kandidat(i) tagħhom: is-Sur Jean-Claude Juncker għall-Partit Popolari Ewropej (EPP), is-Sur Martin Schulz għall-Partit tas-Soċjalisti Ewropej (PES), is-Sur Guy Verhofstadt għall-Alleanza tal-Liberali u d-Demokratiċi għall-Ewropa (ALDE) u għall-Partit Demokratiku Ewropew (EDP) is-Sur José Bové u s-Sra Ska Keller għall-Partit tal-Ħodor u s-Sur Alexis Tsipras għax-Xellug Ewropew. Il-Moviment għal Ewropa ta' Libertajiet u Demokrazija (MELD) u l-Alleanza tal-Konservattivi u r-Riformisti Ewropej (AECR) għarrfu li mhux se jinnominaw kandidat. Il-partiti politiċi Ewropej qed jippjanaw ukoll li l-pubbliku jkun infurmat bil-kandidati u l-programmi tagħhom. Xi partiti diġà ħarġu manifesti u nedew websajts tal-kampanja li fihom il-programm tal-kandidat tagħhom u l-avvenimenti ewlenin li ġejjin. Partiti oħrajn ħabbru li dan se jagħmluh dalwaqt. Se tintuża l-midja soċjali biex jintlaħaq l-elettorat. Se jiġu organizzati kampanji u avvenimenti ewlenin mal-UE kollha. Il-kandidati se jieħdu sehem f'avvenimenti elettorali pubbliċi f''pajjiżi differenti tal-UE, flimkien ma' partiti nazzjonali, li se jkunu atturi ewlenin fil-kampanji. Bħala parti mill-kampanja ta' komunikazzjoni istituzzjonali tal-Parlament Ewropew għall-elezzjonijiet[14], il-European Broadcasting Union (EBU) se tipproduċi dibattitu bejn il-kandidati ewlenin għall-Presidenza tal-Kummissjoni fil-15 ta' Mejju 2014. Se jitnedew attivitajiet oħrajn fil-midja, inklużi attivitajiet li jinvolvu l-midja soċjali, possibbilment b'kooperazzjoni mal-attivitajiet ippjanati mill-Istati Membri. Avveniment Ewropew għaż-Żgħażagħ li jinvolvi bosta eluf ta' żgħażagħ se jkun organizzat fi Strasburgu mill-Parlament Ewropew fid-9-11 ta' Mejju 2014 b'kooperazzjoni mal-Forum Ewropew taż-Żgħażagħ, il-Kummissjoni Ewropea u sħab oħrajn[15]. Il-kandidati għall-Presidenza tal-Kummissjoni jistgħu jkunu involuti wkoll. L-istituzzjonijiet l-oħrajn tal-UE qed jappoġġaw id-dibattitu wkoll. Is-Samit Ewropew tar-Reġjuni u l-Bliet organizzat mill-Kumitat tar-Reġjuni, f'Ateni fit-8 ta' Marzu 2014 ospita dibattitu ta' livell għoli dwar l-elezzjonijiet Ewropej li ġejjin. Il-Kumitat Ekonomiku u Soċjali Ewropew se jorganizza dibattiti fl-Istati Membri u jaġġorna l-websajt u l-messaġġi tiegħu mal-kampanja tal-Parlament Ewropew. Huwa qed jippjana wkoll li jagħti taħriġ speċifiku dwar l-elezzjonijiet Ewropej lill-punti ta' kuntatt ta' komunikazzjoni nazzjonali tiegħu. L-Ombudsman Ewropew organizza avveniment fl-4 ta' Marzu 2014 bl-isem "Your wish list for Europe"[16] biex jinvolvi liċ-ċittadini, flimkien mal-President tal-Kummissjoni u l-President tal-Parlament Ewropew, fid-dawl tal-elezzjonijiet Ewropej 2014. L-Istati Membri għarrfu lill-Kummissjoni b'miżuri ta' komunikazzjoni usa' li kienu qed jieħdu biex iżidu l-parteċipazzjoni mill-votanti bħal kampanji ta' informazzjoni għal min jista' jivvota għall-ewwel darba, paġni fuq l-internet dwar l-elezzjonijiet, sessjonijiet ta' informazzjoni lill-midja, u seminars u diskussjonijiet madwar il-mejda. Eżempji tal-aħjar prassi: - Il-Finlandja nediet websajt iddedikata għall-elezzjonijiet Ewropej, fejn tipprovdi informazzjoni komprensiva dwar il-Parlament Ewropew, il-partiti politiċi Ewropej u l-affiljazzjoni possibbli tagħhom ma' partiti nazzjonali (www.vaalit.fi). Il-websajt fiha wkoll gwida għal ċittadini tal-UE mhux Finlandiżi dwar kif jistgħu jeżerċitaw id-dritt tal-vot tagħhom. Il-Parlament Finlandiż alloka EUR 100 000 lil organizzazzjonijiet nongovernattivi biex imexxu kampanji informattivi matul l-elezzjonijiet Ewropej. - Il-Polonja se torbot il-kampanja għall-votazzjoni mal-għaxar anniversarju tas-sħubija mal-UE. Hija għamlet il-promozzjoni tal-elezzjonijiet Ewropej prijorità u għandha l-għan li żżid l-ammont ta' nies li joħorġu jivvotaw. Il-kampanja se tenfasizza s-suċċess ta' deċenju ta' sħubija fl-UE u tuża eżempji konkreti biex turi l-impatt li għandha l-UE fuq il-ħajjiet ta' kuljum taċ-ċittadini Pollakki. Huwa ppjanat programm televiżiv, li jispjega l-prinċipji tal-UE u x'fissru 10 snin ta' sħubija fl-UE għall-Polonja u ċ-ċittadini tagħha. Il-Polonja se tikkomunika wkoll maċ-ċittadini Pollakki li jgħixu f'pajjiżi oħrajn tal-UE biex tgħarrafhom bil-possibilità li jivvutaw fil-pajjiż ta' residenza attwali tagħhom. 2.3. Jum komuni ta’ votazzjoni Il-Kummissjoni rrakkomandat li l-Istati Membri "jaqblu dwar jum komuni għall- elezzjonijiet għall-Parlament Ewropew bil-postijiet tal-votazzjoni jagħlqu fl-istess ħin", biex jiġu indirizzati l-kwistjonijiet tal-frammentazzjoni u tinħoloq elezzjoni pan-Ewropea iktar koerenti billi l-jum tal-votazzjoni ikun l-istess wieħed mal-UE kollha. Filwaqt li xi Stati Membri qablu li l-jum tal-votazzjoni jkun il-Ħadd, 25 ta' Mejju 2014, oħrajn ċaħdu l-idea u spjegaw li votazzjoni f'jum fost il-ġimgħa jew is-Sibt iżid l-ammont ta' nies li joħorġu jivvotaw. It-tradizzjonijiet nazzjonali wkoll ingħataw bħala spjegazzjoni biex jiġi miċħud jum ta' votazzjoni komuni[17]. Il-liġi tal-UE stabbiliet regoli stretti dwar meta jistgħu jiġu ppubblikati r-riżultati tal-elezzjoni[18]. Dawn ir-regoli jipprojbixxu, b'mod partikolari, l-pubblikazzjoni tar-riżultati fi Stat Membru wieħed qabel ma tkun għalqet il-votazzjoni fl-Istati Membri kollha. L-għan hu li jiġi evitat li votanti tal-UE jiġu influwenzati minn riżultati fi Stati Membri fejn il-votazzjoni tkun diġà għalqet, u b'hekk jitħares il-prinċipju ta’ vot liberu. Il-Kummissjoni qed tissorvelja mill-qrib l-implimentazzjoni ta' dawn ir-regoli mill-Istati Membri u ħadet azzjoni[19] biex tiżgura li dawn ir-regoli jkunu rispettati għall-elezzjonijiet tal-Parlament Ewropew 2014. Ir-riżultati aggregati tal-elezzjonijiet se jkunu ppubblikati mill-Parlament Ewropew filgħaxija tal-25 ta' Mejju, b'messaġġ komuni wieħed mal-UE kollha. 2.4. Ir-rwol tas-soċjetà ċivili Lil hinn mir-Rakkomandazzjoni tal-Kummissjoni indirizzata lill-Istati Membri u lill-partiti politiċi Ewropej u nazzjonali, l-għaqdiet tas-soċjetà ċivili qed jieħdu azzjoni bħala multiplikaturi siewja biex jinfurmaw liċ-ċittadini bl-impetu demokratiku l-ġdid għall-elezzjonijiet Ewropej 2014. L-għaqdiet tas-soċjetà ċivili qegħdin f'pożizzjoni tajba biex jiddiskutu mal-membri tagħhom dwar il-vantaġġi u l-iżvantaġġi tal-manifesti tal-kandidati differenti. Għadd minn dawn l-għaqdiet jaraw il-kampanja għall-Presidenza tal-Kummissjoni Ewropea bħala opportunità siewja biex jitwasslu l-messaġġi tagħhom u jinfluwenzaw il-programmi tal-kandidati. Dan jista' jħeġġeġ id-diskussjoni bejn iċ-ċittadini u l-kandidati u jwassal għal sostenn ċar għal kandidat speċifiku, filwaqt li jħeġġeġ spazji pubbliċi Ewropej u dibattiti pan-Ewropej qrib l-elezzjoni. Is-soċjetà ċivili b'mod iktar ġenerali għandha rwol b'saħħtu biex tinforma liċ-ċittadini bl-importanza u l-benefiċċju tal-parteċipazzjoni fl-elezzjonijiet Ewropej. Tnedew għadd ta' inizjattivi rilevanti u oħrajn qegħdin f'fażi ta' preparazzjoni. Eżempji tal-aħjar prassi: Gwida għall-votazzjoni u tagħrif: - AEGEE-Europe (Il-Forum tal-Istudenti Ewropej): "Y Vote 2014". L-attivitajiet organizzati se jinkludu l-ħolqien ta' gwida għall-votazzjoni, żjarat b'xarabank u konvenzjonijiet għaż-żgħażagħ[20]. Għodda għall-votazzjoni elettronika/għodda għad-determinazzjoni ta' profil politiku Dawn l-għodda elettroniċi jgħinu lill-votanti jagħżlu kandidat billi jqabblu l-profil u l-preferenzi mal-profil u l-programm tal-kandidati. - Il-Forum Ewropew taż-Żgħażagħ - Lega tal-Votanti Żgħażagħ u l-għodda elettronika VoteWatch[21]. - Profilatur tal-votazzjoni ta' The European Union Democracy Observatory Euandi[22]. - Profilatur tal-votazzjoni WeCitizens[23] Dibattiti, forums, u taħditiet onlajn mal-kandidati: - Debating Europe[24] se torganizza dibattiti onlajn, taħditiet diretti u avvenimenti wiċċ imb wiċċ, li jippermettu liċ-ċittadini tal-UE jistaqsu lill-MEPs u lill-MEPs prospettivi dwar il-kwistjonijiet li qed tiffaċċa l-Ewropa u jgħinu liċ-ċittadini jagħmlu għażla infurmata fl-elezzjonijiet Ewropej. - Move Europe mill-Federalisti Żgħażagħ Ewropej[25] se jinvolvi dibattiti u kampanji mmirati lejn iż-żgħażagħ. - Is-servizz ta' Azzjoni miċ-Ċittadini Ewropej (ECAS) qed jiġġestixxi l-proġett JoiEU ("Azzjoni Konġunta taċ-Ċittadini għal Unjoni Aktar b'Saħħitha u Favur iċ-Ċittadin") b'fokus fuq il-parteċipazzjoni fl-elezzjonijiet tal-UE[26]. - L-Alleanza għas-Sena Ewropea taċ-Ċittadini (EYCA)[27] se torganizza jum tas-soċjetà ċivili f'Marzu 2014 fejn se tistieden lill-kandidati ewlenin biex jattendu. Flimkien ma' inizjattivi oħrajn għat-tisħiħ tal-ispazju pubbliku Ewropew, inkluż iktar minn 50 djalogu taċ-ċittadini[28] li jlaħħqu direttament jew indirettament ma' 500 000 ċittadin, il-Kummissjoni wettqet l-impenn tagħha fir-Rapport taċ-Ċittadinanza tal-UE tal-2013 (azzjoni 12a) li tippubblika manwal faċli għall-utent fil-lingwi uffiċjali kollha tal-UE dwar id-drittijiet ewlenin taċ-ċittadini, inkluż id-dritt tagħhom li jivvutaw u li joħorġu għall-elezzjonijiet Ewropej[29]. 3. It-Tmexxija Effiċenti tal-Elezzjonijiet 3.1. Semplifikazzjoni tal-proċessi amministrattivi Biex tiġi żgurata l-leġittimità tal-elezzjonijiet, id-Direttiva 93/109/KE[30] titlob proċeduri li jiżguraw li ċ-ċittadini tal-UE ma jivvutawx jew joħorġu bħala kandidati kemm fl-Istat Membru ta' oriġini tagħhom u kemm fil-pajjiż ta’ residenza tagħhom fl-istess elezzjonijiet. Abbażi ta' diskussjonijiet mal-esperti mill-Istati Membri, fir-Rakkomandazzjoni 2013/142/UE, il-Kummissjoni stabbiliet lista ta' miżuri li jissemplifikaw il-mekkaniżmu ta' skambju ta' dejta fis-seħħ għal din il-fini[31], jnaqqsu l-piż amministrattiv fuq l-Istati Membri huma u jimplimentawha u jagħmluh iktar sikur u iktar effettiv biex jiġu prevenuti l-abbużi. Il-Kummissjoni rrakkomandat b'mod partikolari li l-Istati Membri jwaqqfu awtorità ta’ kuntatt unika f’kull Stat Membru biex jiġi faċilitat skambju bla xkiel tad-dejta dwar il-votanti ma’ Stati Membri oħra; L-Istati Membri ta' residenza tħeġġew jibagħtu dejta personali addizzjonali li tista’ tkun meħtieġa għal identifikazzjoni aktar effiċjenti tal-votanti mill-awtoritajiet tal-Istat Membru ta' provenjenza tagħhom. L-Istati Membri għandhom jużaw kollha l-istess format elettroniku għar-reġistrazzjoni tad-dejta u metodu elettroniku sikur u kodifikat biex titħares id-dejta personali tal-votanti; L-Istati Membri għandhom jibagħtu d-dejta f’pakkett wieħed għal kull Stat Membru ta’ provenjenza, bi trażmissjoni ulterjuri fi stadju iktar avvanzat meta jkun hemm bżonn. L-Istati Membri għandhom iqisu l-kalendarji elettorali differenti fis-seħħ madwar l-UE meta jiskambjaw id-dejta. Peress li dawn ir-rakkomandazzjonijiet ġew adottati, il-Kummissjoni ħadmet mal-esperti tal-Istati Membri biex tassistihom fl-implimentazzjoni tagħhom. Għall-elezzjonijiet Ewropej 2014, l-Istati Membri kollha qablu li jwaqqfu awtorità ta' kuntatt uniku biex tibgħat u tirċievi notifiki permezz tal-mekkaniżmu ta' skambju ta' informazzjoni, ħlief ir-Renju Unit, li qed jippjana li jibgħat notifiki dwar il-votanti tal-UE permezz tal-awtoritajiet elettorali lokali. Il-Kummissjoni żgurat li l-Istati Membri kollha kienu infurmati bis-sħiħ bit-tip ta' dejta meħtieġa mill-Istati Membri biex jivverifikaw effiċjentement l-identità taċ-ċittadini li rreġistraw biex jivvutaw fl-Istat Membru fejn jirrisjedu. Kważi l-Istati Membri kollha tejbu s-sigurtà tal-iskambju tad-dejta li jsir hija u toqrob l-elezzjoni, billi implimentaw format elettroniku komuni u użaw għodda ta' kodifikazzjoni rakkomandata mill-Kummissjoni. Il-Kummissjoni għamlet disponibbli għall-Istati Membri kollha l-kalendarji elettorali użati madwar l-UE. biex tindika l-mument adegwat għan-notifiki. Il-maġġoranza vasta tal-Istati Membri għamlu xogħol sostanzjali ta' preparazzjoni għall-implimentazzjoni ta' dawn ir-rakkomandazzjonijiet. Dawn il-miżuri, meta jkunu implimentati għall-elezzjonijiet tal-Parlament Ewropew, għandhom jgħinu biex jissemplifikaw il-proċessi elettorali u jnaqqsu l-piż amministrattiv. 3.2. Miżuri ulterjuri meħuda mill-Kummissjoni għat-tmexxija iktar effiċjenti tal-elezzjonijiet Minbarra r-Rakkomandazzjoni, ittieħdu wkoll miżuri oħrajn fid-dawl tal-kondotta iktar effiċjenti tal-elezzjonijiet tal-Parlament Ewropew. Id-Direttiva 2013/1/UE[32] tagħmilha eħfef għaċ-ċittadini tal-UE biex joħorġu bħala kandidati fl-Istat Membru ta' residenza tagħhom, peress li jkollhom biss jipproduċu dokument ta' identità u dikjarazzjoni li jissodisfaw il-kundizzjonijiet ta' eliġibilità, minflok ma jkollhom jipprovdu ċertifikazzjoni mill-awtoritajiet rilevanti fl-Istat Membru ta' provenjenza tagħhom. Il-Kummissjoni tqis bħala prijorità t-traspożizzjoni fil-ħin ta' din id-Direttiva, biex iċ-ċittadini tal-UE jkunu jistgħu jibbenefikaw mill-proċess imtejjeb mill-elezzjonijiet tal-Parlament Ewropew 2014 'il quddiem. Il-Kummissjoni qed tissorvelja mill-qrib il-miżuri meħuda mill-Istati Membri dwar it-traspożizzjoni. Wara l-iskadenza taż-żmien għat-traspożizzjoni tad-Direttiva, fit-28 ta' Jannar 2014, fil-5 ta' Frar 2014 il-Kummissjoni ddeċidiet li tiftaħ proċedimenti ta' ksur kontra 14-il Stat Membru li ma kinux innotifikaw il-miżuri ta' traspożizzjoni tagħhom fil-ħin. Sadanittant, il-maġġoranza vasta tal-Istati Membri nnotifikaw il-miżuri ta' traspożizzjoni tagħhom. Il-Kummissjoni qed tiddiskuti mal-Istati Membri dwar kwistjonijiet ta' traspożizzjoni relatati mad-Direttiva 93/109/KE li kienet identifikat preċedentement[33]. B'mod partikolari, dawn jinkludu l-impożizzjoni ta' rekwiżiti addizzjonali biex tirreġistra biex tivvota (li għalhekk jirriżultaw f'ostakli biex iċ-ċittadini tal-UE jeżerċitaw id-dritt tal-vot), u t-traspożizzjoni inkorretta tad-dispożizzjonijiet biex titħares il-leġittimità tal-elezzjonijiet. Il-każijiet kollha għajr tnejn ingħalqu. Fil-każijiet li jifdal, Stat Membru adotta reċentement leġiżlazzjoni ġdida li tindirizza l-kwistjonijiet ta' traspożizzjoni[34], u l-Istat Membru l-ieħor se jadotta leġiżlazzjoni bħal din imminentement[35]. 4. Konklużjonijiet Ir-Rakkomandazzjoni tal-Kummissjoni dwar it-tisħiħ tat-tmexxija demokratika u effiċjenti tal-elezzjonijiet tal-Parlament Ewropew ġeneralment intlaqgħet sew. Dan hu rapport preliminari dwar l-inizjattivi li qed jiżviluppaw l-Istati Membri u l-partiti politiċi nazzjonali u Ewropej, biex tiżdied it-trasparenza, iċ-ċittadini jkunu infurmati u jiġu promossi kampanji pan-Ewropej madwar il-kandidati u l-programmi tagħhom. Dan ir-rapport għandu l-għan li jistimula l-bidliet tal-aqwa prassi u jħeġġeġ inizjattivi ġodda għat-tisħiħ tal-ħajja demokratika tal-UE fid-dawl tal-elezzjonijiet Ewropej 2014 li ġejjin. Il-Kummissjoni se tkompli tissorvelja l-implimentazzjoni tar-Rakkomandazzjoni tagħha mill-Istati Membri u l-partiti politiċi hija u toqrob l-elezzjoni, u se taġġorna regolarment it-tabella onlajn[36] b'iktar informazzjoni mill-Istati Membri, b'mod partikolari l-għaxra li ma kinux wieġbu t-talba tal-Kummissjoni għal informazzjoni sal-mument ta' dan ir-rapport. Il-Kummissjoni se tipproduċi rapport sħiħ wara l-elezzjonijiet Ewropej, fejn tkun ivvalutata l-implimentazzjoni tal-liġi tal-UE rilevanti, inkluża l-implimentazzjoni tar-Rakkomandazzjoni. Huwa se jenfasizza inizjattivi ulterjuri li ttieħdu hija u toqrob l-elezzjoni Ewropea u jagħti ħarsa lejn ir-rwol tal-għaqdiet tas-soċjetà ċivili. Dan għandu jgħin biex jidentifika t-toroq ġodda possibbli għall-ġejjieni, lejn elezzjonijiet Ewropej dejjem iktar demokratiċi. [1] L-Artikolu 10 tat-Trattat dwar l-Unjoni Ewropea. [2] Kważi 6 minn kull 10 ċittadini tal-UE jaħsbu li l-votazzjoni fl-elezzjonijiet Ewropej huwa l-aħjar mod li bih jiġi żgurat li leħinhom jinstema’ minn dawk li jieħdu d-deċiżjonijiet fl-UE. Ewrobarometru tal-Parlament Ewropew EB/EP 77.4, “Għad baqa’ sentejn għall-elezzjonijiet Ewropej tal-2014” Brussell, l-20 ta’ Awwissu 2012. [3] Aktar minn 7 minn kull 10 ċittadini tal-UE jemmnu li jekk il-partiti politiċi nazzjonali juru fil-materjali kollha tal-kampanja elettorali ma' liema partit politiku Ewropew huma affiljati, l-parteċipazzjoni tal-votanti tkun ogħla u iktar minn 8 minn kull 10 ċittadini tal-UE jgħidu li jekk jirċievu aktar tagħrif dwar il-programmi u l-għanijiet tal-kandidati u l-partiti fil-Parlament Ewropew, dwar l-impatt tal-UE fuq ħajjithom u fuq l-elezzjonijiet infushom tingħata spinta lill-motivazzjoni tagħhom biex jivvutaw fl-elezzjonijiet Ewropej. Flash Eurobarometer 364 dwar id-drittijiet elettorali taċ-ċittadini tal-UE, Fieldwork f’Novembru 2012. [4] ĠU L 79, 21.3.2013, p. 29. [5] Ir-riżoluzzjoni tal-Parlament Ewropew tat-22 ta’ Novembru 2012 dwar l-elezzjonijiet tal-Parlament Ewropew fl-2014 (2012/2829(RSP)); Ir-riżoluzzjoni tal-Parlament Ewropew tal-4 ta' Lulju 2013 dwar it-titjib tal-modalitajiet prattiċi ta' organizzazzjoni tal-elezzjonijiet Ewropej tal-2014 (2013/2102(INI). [6] Id-Direttiva tal-Kunsill 93/109/KE tas-6 ta' Diċembru 1993 dwar arranġamenti dettaljati sabiex jiġi eżerċitat id-dritt għall-vot u għall-kandidatura fl-elezzjonijiet għal-Parlament Ewropew għaċ-ċittadini tal-Unjoni li joqgħodu fi Stat Membru li tiegħu ma jkunux ċittadini. ĠU L 329, 30.12.1993, p. 34. [7] Fil-mument ta' dan ir-rapport, 18-il Stat Membru bagħtu tagħrif bi tweġiba għall-ittra tal-Kummissjoni: Il-Belġju, ir-Repubblika Ċeka, id-Danimarka, l-Estonja, il-Greċja, Spanja, il-Finlandja, il-Kroazja, l-Ungerija, il-Lussemburgu, il-Latvja, Malta, il-Pajjiżi l-Baxxi, il-Polonja, il-Portugall, is-Slovenja, is-Slovakkja, ir-Renju Unit. [8] Il-Kummissjoni kitbet lill-partiti politiċi Ewropej kollha matul Frar 2014, bi tħejjija għal dan ir-rapport. Bi tweġiba lill-Kummissjoni, il-partiti li ġejjin pprovdew tagħrif: Il-Partit Popolari Ewropew (EPP), il-Partit tas-Soċjalisti Ewropej (PES), l-Alleanza tal-Liberali u Demokratiċi għall-Ewropa (ALDE), l-Alleanza tal-Konservattivi u r-Riformisti Ewropej (AECR), il-Moviment għal Ewropa tal-Libertajiet u d-Demokrazija (MELD), il-Partit Demokratiku Ewropew (EDP). [9] http://ec.europa.eu/justice/citizen/voting-rights/index_en.htm. [10] Ara l-Anness. [11] Ara l-Anness. [12] Is-Slovenja infurmat bl-intenzjoni li tibdel il-liġi tagħha u sussegwentement innotifikat lill-Kummissjoni b'din l-emenda fl-20 ta' Frar 2014. [13] L-opinjoni tal-Parlament tal-Portugall, il-Kumitat għall-Affarijiet Ewropej (l-4 ta' Ġunju 2013); L-opinjoni tal-Parlament tar-Rumanija, il-Kamra tad-Deputati (il-25 ta' Ġunju 2013) u s-Senat (it-30 ta' Settembru 2013). [14] http://www.elections2014.eu/en. [15] http://www.europarl.europa.eu/eye2014/en/news/news.html. [16] http://www.ombudsman.europa.eu/en/activities/calendarevent.faces/en/818/html.bookmark [17] Ara l-Anness. [18] L-Att tal-1976 dwar l-elezzjoni tal-membri tal-Parlament Ewropew b'vot dirett universali, anness mad-Deċiżjoni 76/787/KEFA, KEE, Euratom tal-20 ta’ Settembru 1976 u ġie emendat l-aħħar mid-Deċiżjoni tal-Kunsill 2002/772/KE, Euratom (ĠU L 283, 21.10.2002, p. 1). [19] Il-Pajjiżi l-Baxxi ma kkonformawx ma' dawn ir-regoli għall-elezzjonijiet Ewropej 2009. Wara l-intervent tal-Kummissjoni, il-Pajjiżi l-Baxxi impenjaw ruħhom bil-miktub li jieħdu miżuri biex jikkonformaw ma' dawn ir-regoli u ħarġu l-istruzzjonijiet rilevanti lill-awtoritajiet muniċipali għall-elezzjonijiet Ewropej 2014. [20] http://www.aegee.org/aegee-europe-launches-y-vote-2014/. [21] http://www.myvote2014.eu/en. [22] http://www.eui.eu/Projects/EUDO/EUandI/Index.aspx/. [23] http://www.wecitizens.be/fr/elections-2014/. [24] http://www.debatingeurope.eu/vote2014/. [25] http://www.jef.eu/activities/projects/moveurope2014/. [26] http://joieu.net/. [27] http://ey2013-alliance.eu/. [28] Rapport mill-Kummissjoni "Djalogu taċ-Ċittadini bħala Kontribuzzjoni għall-Iżvilupp ta' Spazju Pubbliku Ewropew", COM(2014) 173. [29] http://bookshop.europa.eu/uri?target=EUB:NOTICE:NA0414127:EN. [30] Id-Direttiva tal-Kunsill 93/109/KE tas-6 ta' Diċembru 1993 dwar arranġamenti dettaljati sabiex jiġi eżerċitat id-dritt għall-vot u għall-kandidatura fl-elezzjonijiet għall-Parlament Ewropew għaċ-ċittadini tal-Unjoni li joqogħdu fi Stat Membru li tiegħu ma jkunux ċittadini, ĠU L 329, 30.12.1993, p. 34. [31] Il-mekkaniżmu jikkonsisti fi skambji ta’ dejta bejn l-Istati Membri dwar iċ-ċittadini tal-UE li kienu rreġistrati biex jivvutaw jew joħorġu bħala kandidati fl-Istat Membru ta' residenza tagħhom. Fuq il-bażi tad-dejta mibgħuta mill-Istat Membru tar-residenza, l-Istat Membru tal-oriġini jrid jneħħi mir-reġistru elettorali tiegħu liċ-ċittadini kkonċernati (jew iżommhom milli jivvutaw jew joħorġu bħala kandidati b'mezzi oħra). [32] Id-Direttiva tal-Kunsill 2013/1/UE l li temenda d-Direttiva 93/109/KE dwar ċerti arranġamenti dettaljati sabiex jiġi eżerċitat id-dritt għall-kandidatura fl-elezzjonijiet għall-Parlament Ewropew għaċ-ċittadini tal-Unjoni li joqogħdu fi Stat Membru li tiegħu ma jkunux ċittadini, ĠU L 26, 26.1.2013, p. 27. [33] Rapport skont l-Artikolu 25 TFUE "Dwar progress effettiv lejn Ċittadinanza tal-UE 2011-2013", COM(2013) 270. [34] Il-Kummissjoni qed teżamina l-liġi Slovakka li ġiet ikkomunikata reċentement. [35] Ir-Repubblika Ċeka. [36] http://ec.europa.eu/justice/citizen/voting-rights/index_en.htm. ANNESS: Tweġibiet mill-Istati Membri dwar l-implimentazzjoni tar-rakkomandazzjonijiet tal-Kummissjoni dwar l-elezzjonijiet tal-Parlament Ewropew[1] PAJJIŻ || RAKKOMANDAZZJONI IT-TMEXXIJA DEMOKRATIKA TAL-ELEZZJONIJIET L-Istati Membri għandhom iħeġġu u jiffaċilitaw l-għoti tat-tagħrif dwar l-affiljazzjoni bejn il-partiti tal-UE u l-partiti nazzjonali (l-ewwel rakkomandazzjoni) || Il-partiti politiċi għandhom jipprovdu informazzjoni dwar l-affiljazzjoni tagħhom mal-partiti Ewropej (it-tieni rakkomandazzjoni) || Il-partiti politiċi (nazzjonali u tal-UE) għandhom jgħarrfu min se jkunu l-kandidati tagħhom għal President tal-Kummissjoni Ewropea (it-tielet rakkomandazzjoni) || L-Istati Membri għandhom jaqblu fuq jum komuni ta' votazzjoni (ir-raba' rakkomandazzjoni) L-AWSTRIJA || Il-liġi nazzjonali tippermetti li l-emblemi tal-partiti Ewropej jidhru fuq il-polza tal-vot*. || L-Ebda Tweġiba. || L-Ebda Tweġiba. || L-Ebda Tweġiba. IL-BELĠJU || Il-liġi nazzjonali tippermetti li tiżdied l-emblema tal-grupp/partit politiku Ewropew mal-emblema tal-partit politiku nazzjonali. || Il-liġi nazzjonali tippermetti lill-partiti li juru l-affiljazzjoni Ewropea tagħhom matul il-kampanji elettorali. L-għoti ta' dan it-tagħrif huwa fid-diskrezzjoni tal-partiti nazzjonali. || Fid-diskrezzjoni tal-partiti nazzjonali. || IL-BULGARIJA || Il-liġi nazzjonali ma tippermettix li l-ismijiet u/jew l-emblemi tal-partiti Ewropej ikunu jidhru fuq il-polza tal-vot*. || L-Ebda Tweġiba. || L-Ebda Tweġiba. || L-Ebda Tweġiba. IL-KROAZJA || Il-liġi nazzjonali ma tippermettix li l-ismijiet u/jew l-emblemi tal-partiti Ewropej ikunu jidhru fuq il-polza tal-vot. L-awtoritajiet rilevanti qed iqisu bidliet għar-regoli ta' bħalissa dwar it-turija tal-ismijiet u l-emblemi fuq il-polza tal-vot*. || || || B'konformità mar-regoli nazzjonali bħalissa, l-elezzjonijiet tal-PE jsiru l-Ħadd. ĊIPRU || L-Ebda Tweġiba. || L-Ebda Tweġiba. || L-Ebda Tweġiba. || L-Ebda Tweġiba. IR-REPUBBLIKA ĊEKA || Il-liġi nazzjonali ma tippermettix li l-ismijiet u/jew l-emblemi tal-partiti Ewropej ikunu jidhru fuq il-polza tal-vot. || Skont il-liġi nazzjonali ma hemm l-ebda obbligu li jkun ipprovdut tagħrif dwar affiljazzjoni. L-Istat ma għandux jindaħal lill-partiti politiċi. L-għoti ta' dan it-tagħrif huwa fid-diskrezzjoni tal-partiti nazzjonali. || || Ir-Repubblika Ċeka ma taqbilx mal-koordinament ta' jum komuni fil-livell Ewropew. L-elezzjonijiet isiru tradizzjonalment il-Ġimgħa u s-Sibt. Hija tqis li l-organizzazzjoni ta' elezzjoni l-Ħadd tista' tħalli impatt negattiv fuq l-ammont ta' nies li jagħżlu li jivvotaw. ID-DANIMARKA || Il-liġi nazzjonali ma tippermettix li l-ismijiet u/jew l-emblemi tal-partiti Ewropej ikunu jidhru fuq il-polza tal-vot. || Il-liġi nazzjonali tippermetti lill-partiti jgħarrfu lill-elettorat bl-affiljazzjoni Ewropea tagħhom matul il-kampanji elettorali. L-għoti ta' dan it-tagħrif huwa fid-diskrezzjoni tal-partiti nazzjonali. || || L-ESTONJA || Il-liġi nazzjonali ma tippermettix li l-ismijiet u/jew l-emblemi tal-partiti Ewropej ikunu jidhru fuq il-polza tal-vot. || Il-liġi nazzjonali tippermetti lill-partiti li juru l-affiljazzjoni Ewropea tagħhom matul il-kampanji elettorali. L-għoti ta' dan it-tagħrif huwa fid-diskrezzjoni tal-partiti nazzjonali. || || IL-FINLANDJA || Il-liġi nazzjonali ma tippermettix li l-ismijiet u/jew l-emblemi tal-partiti Ewropej ikunu jidhru fuq il-polza tal-vot. || L-awtoritajiet nazzjonali għarrfu lill-partiti politiċi bir-rakkomandazzjoni li jindikaw l-affiljazzjoni tagħhom mal-partiti Ewropej. || || FRANZA || Il-liġi nazzjonali tippermetti li l-emblemi tal-partiti politiċi Ewropej jidhru fuq il-polza tal-vot. *. || L-għoti ta' tagħrif dwar l-affiljazzjoni ma' partiti Ewropej huwa fid-diskrezzjoni tal-partiti nazzjonali*. || Fid-diskrezzjoni tal-partiti nazzjonali*. || B'konformità mal-liġi nazzjonali bħalissa, l-elezzjonijiet tal-PE isiru l-Ħadd*. IL-ĠERMANJA || Il-liġi nazzjonali ma tippermettix li l-ismijiet u/jew l-emblemi tal-partiti Ewropej ikunu jidhru fuq il-polza tal-vot*. || Il-liġi nazzjonali tippermetti lill-partiti politiċi jindikaw l-affiljazzjoni ma' partiti Ewropej fuq il-listi tal-kandidati tagħhom*. || L-Ebda Tweġiba. || L-Ebda Tweġiba. IL-GREĊJA || Il-liġi nazzjonali bħalissa ma tippermettix li l-ismijiet u/jew l-emblemi tal-partiti Ewropej ikunu jidhru fuq il-polza tal-vot. Madankollu, se tiddaħħal dispożizzjoni ġdida biex tippermetti lill-partiti nazzjonali li jindikaw l-affiljazzjonijiet tagħhom mal-partiti Ewropej fuq il-polza tal-vot. || L-awtoritajiet nazzjonali għarrfu lill-Parlament Grieg u lill-partiti nazzjonali bir-rakkomandazzjoni li jindikaw l-affiljazzjoni tagħhom mal-partiti Ewropej. || L-awtoritajiet nazzjonali għarrfu lill-Parlament Grieg u lill-partiti nazzjonali bir-rakkomandazzjoni li jindikaw il-kandidat li se jkunu qed jappoġġaw għal President tal-Kummissjoni Ewropea. || L-UNGERIJA || Il-liġi nazzjonali bħalissa ma tippermettix li l-ismijiet u/jew l-emblemi tal-partiti Ewropej ikunu jidhru fuq il-polza tal-vot. Hija f'idejn il-partiti li jaqsmu t-tagħrif dwar l-affiljazzjoni Ewropea matul il-kampanja elettorali. || || || B'konformità mar-regoli nazzjonali bħalissa, l-elezzjonijiet tal-PE jsiru l-Ħadd. L-IRLANDA || Il-liġi nazzjonali tippermetti li l-ismijiet tal-partiti Ewropej jidhru fuq il-polza tal-vot*. || L-Ebda Tweġiba. || L-Ebda Tweġiba. || L-Ebda Tweġiba. L-ITALJA || L-awtoritajiet nazzjonali sejħu lill-partiti nazzjonali biex jgħarrfu l-affiljazzjoni tagħhom ma' partiti Ewropej, billi juru din l-affiljazzjoni fl-emblemi tagħhom li se jintużaw fuq il-polza tal-vot*. || L-awtoritajiet nazzjonali għarrfu lill-partiti politiċi bir-rakkomandazzjoni li jindikaw l-affiljazzjoni tagħhom mal-partiti Ewropej*. || L-Ebda Tweġiba. || L-Ebda Tweġiba. IL-LATVJA || Il-liġi nazzjonali ma tippermettix li l-ismijiet u/jew l-emblemi tal-partiti Ewropej ikunu jidhru fuq il-polza tal-vot. || || || Il-Latvja hija kawta dwar il-possibilità li jkun hemm jum komuni ta' votazzjoni fil-livell Ewropew, u għaldaqstant għażlet is-Sibt bħala l-jum tal-votazzjoni. Dan isegwi tradizzjoni twila fil-Latvja rigward il-jum tal-votazzjoni. IL-LITWANJA || Il-liġi nazzjonali ma tippermettix li l-ismijiet jew l-emblemi tal-partiti Ewropej jidhru fuq il-polza tal-vot*. || L-għoti ta' tagħrif dwar l-affiljazzjoni ma' partiti Ewropej huwa fid-diskrezzjoni tal-partiti nazzjonali*. || Fid-diskrezzjoni tal-partiti nazzjonali*. || B'konformità mal-liġi nazzjonali bħalissa, l-elezzjonijiet tal-PE isiru l-Ħadd*. IL-LUSSEMBURGU || Il-liġi nazzjonali ma tippermettix li l-ismijiet u/jew l-emblemi tal-partiti Ewropej ikunu jidhru fuq il-polza tal-vot*. || L-awtoritajiet nazzjonali se jgħarrfu lill-partiti politiċi bir-rakkomandazzjoni li jindikaw l-affiljazzjoni tagħhom mal-partiti Ewropej. || L-awtoritajiet nazzjonali se jinformaw lill-partiti nazzjonali bir-rakkomandazzjoni tal-Kummissjoni. || MALTA || Il-liġi nazzjonali ma tippermettix li l-ismijiet u/jew l-emblemi tal-partiti Ewropej ikunu jidhru fuq il-polza tal-vot. Din il-kwistjoni qed tiġi diskussa mal-partiti nazzjonali ewlenin. || L-awtoritajiet nazzjonali għarrfu lill-partiti politiċi bir-rakkomandazzjoni li jindikaw l-affiljazzjoni tagħhom mal-partiti Ewropej. || L-awtoritajiet nazzjonali għarrfu lill-partiti politiċi u ħeġġewhom jindikaw il-kandidat li se jkunu qed jappoġġaw għal President tal-Kummissjoni Ewropea. || Malta ma taqbilx mal-koordinament ta' jum komuni fil-livell Ewropew, u għaldaqstant għażlet is-Sibt bħala l-jum tal-votazzjoni. Is-Sibt jitqies bħala jum iktar adatt. IL-PAJJIŻI L-BAXXI || Il-liġi nazzjonali tippermetti li l-ismijiet (imma mhux l-emblema) tal-partiti Ewropej jidhru fuq il-polza tal-vot. Madankollu, dan hu fid-diskrezzjoni tal-partiti nazzjonali u jkun disponibbli biss jekk il-partit nazzjonali jirreġistra l-affiljazzjoni Ewropea tiegħu mal-isem tal-partit Olandiż tiegħu. || L-awtoritajiet nazzjonali għarrfu lill-partiti politiċi bir-rakkomandazzjoni li jindikaw l-affiljazzjoni tagħhom mal-partiti Ewropej. L-għoti ta' dan it-tagħrif huwa fid-diskrezzjoni tal-partiti nazzjonali. || L-awtoritajiet nazzjonali għarrfu lill-partiti politiċi bir-rakkomadazzjoni li jindikaw il-kandidat li se jkunu qed jappoġġaw għal President tal-Kummissjoni Ewropea. Hija fid-diskrezzjoni tal-partiti nazzjonali jgħarrfux jew le bil-kandidat tagħhom. || IL-POLONJA || || || || IL-PORTUGALL || || || || IR-RUMANIJA || Il-liġi nazzjonali ma tippermettix li l-ismijiet u/jew l-emblemi tal-partiti Ewropej ikunu jidhru fuq il-polza tal-vot. Qed jittieħdu miżuri biex it-tagħrif ikun jista' jkun ipprovdut fuq il-polza tal-vot*. || L-Ebda Tweġiba. || L-Ebda Tweġiba. || L-Ebda Tweġiba. IS-SLOVAKKJA || Il-liġi nazzjonali ma tippermettix li l-ismijiet u/jew l-emblemi tal-partiti Ewropej ikunu jidhru fuq il-polza tal-vot. Is-Slovakkja ma taqbilx mar-rakkomandazzjoni peress li temmen li l-iżvelar ta' dan it-tagħrif jiddiskrimina kontra l-partiti nazzjonali li mhumiex affiljati ma' partiti Ewropej. || || || Is-Slovakkja ma taqbilx mal-koordinament ta' jum komuni fil-livell Ewropew, u għaldaqstant għażlet is-Sibt 24 ta' Mejju bħala l-jum tal-votazzjoni. Is-Sibt jitqies bħala jum iktar adatt għall-votanti. IS-SLOVENJA || Wara emenda reċenti għal-leġiżlazzjoni nazzjonali, huwa permess li jidhru l-ismijiet u l-emblemi tal-Partiti Ewropej fuq il-polza tal-vot (Is-Slovenja għarrfet lill-Kummissjoni bil-leġiżlazzjoni adottata għal din il-fini fl-20 ta' Frar 2014). || || || SPANJA || Il-liġi nazzjonali tippermetti li l-emblemi tal-partiti Ewropej jidhru fuq il-polza tal-vot. || L-awtoritajiet nazzjonali se jinformaw lill-partiti nazzjonali bir-rakkomandazzjoni tal-Kummissjoni. || L-awtoritajiet nazzjonali se jinformaw lill-partiti nazzjonali bir-rakkomandazzjoni tal-Kummissjoni. || L-ISVEZJA || Il-liġi nazzjonali ma tippermettix li l-ismijiet u/jew l-emblemi tal-partiti Ewropej ikunu jidhru fuq il-polza tal-vot*. || L-Ebda Tweġiba. || L-Ebda Tweġiba. || L-Ebda Tweġiba. IR-RENJU UNIT || Il-liġi nazzjonali tippermetti li l-ismijiet u l-emblemi tal-partiti Ewropej jidhru fuq il-polza tal-vot. || L-għoti ta' dan it-tagħrif huwa fid-diskrezzjoni tal-partiti nazzjonali. || Hija fid-diskrezzjoni tal-partiti nazzjonali jgħarrfux jew lew bil-kandidat tagħhom. || Ir-Renju Unit ma jaqbilx mal-koordinament ta' kum komuni u għaldaqstant għażel li l-elezzjoni ssir il-Ħamis. Huwa jqis li data waħda għall-UE kollha ma żżidx l-ammont ta' nies li joħorġu jivvutaw. [1] Tmintax-il Stat Membru bagħtu informazzjoni bi tweġiba għall-ittra tal-Kummissjoni tat-13 ta' Settembru 2013: Il-Belġju, ir-Repubblika Ċeka, id-Danimarka, l-Estonja, il-Greċja, Spanja, il-Finlandja, il-Kroazja, l-Ungerija, il-Lussemburgu, il-Latvja, Malta, il-Pajjiżi l-Baxxi, il-Polonja, il-Portugall, is-Slovenja, is-Slovakkja u r-Renju Unit. F'din it-tabella tista' ssib informazzjoni relatata direttament mal-implimentazzjoni tar-Rakkomandazzjoni tal-Kummissjoni 2013/142/UE. Il-Kummissjoni talbet ukoll informazzjoni mingħand l-esperti nazzjonali dwar l-elezzjonijiet; fejn din l-informazzjoni inġabret permezz ta' dawn l-esperti qed jiġi mmarkat b'asterisk (*).